C 265/1

OZNÁMENIE KOMISIE

o informáciách týkajúcich sa rizík a nedodržiavania predpisov v súvislosti s pravidelnými preskúmaniami vykonávacieho nariadenia Komisie (EÚ) 2019/1793

(2022/C 265/01)

1. Úvod

V tomto oznámení sa vysvetľujú relevantné kritéria a úvahy v súvislosti s pravidelnými preskúmaniami podľa článku 12 vykonávacieho nariadenia Komisie (EÚ) 2019/1793 (1). Účelom toho oznámenia je zaistiť transparentnosť procesu pre občanov, prevádzkovateľov podnikov a príslušné vnútroštátne orgány v Únii, ako aj na územiach a v tretích krajín, z ktorých sa do Únie dovážajú potraviny a krmivá neživočíšneho pôvodu, na ktoré sa vzťahuje vykonávacie nariadenie (EÚ) 2019/1793.

Zámerom tohto oznámenia je pomôcť občanom, prevádzkovateľom podnikov a príslušným vnútroštátnym orgánom lepšie porozumieť uplatňovaniu článku 12 vykonávacieho nariadenia (EÚ) 2019/1793. Právomoc vykladať právo Únie má len Súdny dvor Únie. Názory vyjadrené v tomto oznámení neovplyvňujú pozíciu, ktorú by Komisia mohla zaujať pred súdmi Únie a vnútroštátnymi súdmi.

2. Rozsah pôsobnosti vykonávacieho nariadenia (EÚ) 2019/1793

Vykonávacím nariadením (EÚ) 2019/1793 sa stanovujú pravidlá týkajúce sa dočasného zvýšenia počtu úradných kontrol a núdzové opatrenia týkajúce sa vstupu určitých potravín a krmív neživočíšneho pôvodu z tretích krajín do Únie, a to na základe splnomocnení uvedených v článku 47 ods. 2 písm. b) a článku 54 ods. 4 písm. a) a písm. b) nariadenia Európskeho parlamentu a Rady (EÚ) 2017/625 (2), ako aj v článku 53 ods. 1 písm. b) nariadenia Európskeho parlamentu a Rady (ES) č. 178/2002 (3).

Cieľom vykonávacieho nariadenia (EÚ) 2019/1793 je chrániť spotrebiteľov v Únii pred známymi alebo možnými zdravotnými rizikami alebo z dôvodu, že existujú dôkazy o závažnom nedodržiavaní právnych predpisov Únie týkajúcich sa agropotravinového reťazca [pozri článok 1 ods. 2 písm. a) a písm. c) nariadenia (EÚ) 2017/625 v súvislosti s potravinami a krmivami neživočíšneho pôvodu]. Vykonávacím nariadením (EÚ) 2019/1793 sa umožňuje harmonizovaný prístup k úradným kontrolám týkajúcim sa potravín a krmív neživočíšneho pôvodu, ktoré vstupujú do Únie, a má sa ním zaistiť uplatňovanie právnych predpisov Únie týkajúcich sa agropotravinového reťazca na takéto komodity.

Komodity pochádzajúce z tretích krajín, na ktoré sa vzťahuje dočasné zvýšenie počtu kontrol, núdzové opatrenia alebo pozastavenie vstupu do Únie, sa uvádzajú v prílohách k vykonávaciemu nariadeniu (EÚ) 2019/1793. Frekvencia vykonávania identifikačných a fyzických kontrol komodít, na ktoré sa vzťahuje dočasné zvýšenie počtu kontrol a núdzové opatrenia, sa stanovuje najmä so zreteľom na mieru rizika v prípade posudzovaného možného nebezpečenstva, na nedodržanie pravidiel zistené počas úradných kontrol vykonaných príslušnými orgánmi na vnútornom trhu a skutočný počet zamietnutých vstupov na hranici. V závislosti od konkrétneho nebezpečenstva bude potrebné zohľadniť rôzne kritériá a bude sa líšiť aj relatívna váha kritéria (pozri oddiely 3.1 a 3.2.2).

V prílohách k vykonávaciemu nariadeniu (EÚ) 2019/1793 sa uvádzajú potraviny a krmivá neživočíšneho pôvodu z určitých tretích krajín a zodpovedajúce opatrenia takto:

V prílohe I k vykonávaciemu nariadeniu (EÚ) 2019/1793 sa uvádzajú potraviny a krmivá neživočíšneho pôvodu z určitých tretích krajín, na ktoré sa vzťahuje dočasné zvýšenie počtu úradných kontrol pri ich vstupe od Únie.

V prílohe II k vykonávaciemu nariadeniu (EÚ) 2019/1793 sa uvádzajú potraviny a krmivá, na ktoré sa vzťahujú osobitné podmienky ich vstupu na územie Únie, napríklad požiadavky predložiť úradný certifikát a výsledky laboratórnej analýzy, z dôvodu rizika kontaminácie mykotoxínmi vrátane aflatoxínov, rezíduami pesticídov, pentachlórfenolom a dioxínmi, ako aj z dôvodu rizika mikrobiologickej kontaminácie.

V prílohe IIa k vykonávaciemu nariadeniu (EÚ) 2019/1793 sa uvádzajú potraviny a krmivá neživočíšneho pôvodu, na ktoré sa vzťahuje pozastavenie dovozu do Únie.

Prílohy II a IIa predstavujú mimoriadne opatrenia v zmysle článku 53 nariadenia (ES) č. 178/2002.

Komodity sa uvádzajú na základe ich tretej krajiny pôvodu, opisu komodity, kombinácie číselného znaku kombinovanej nomenklatúry (KN) a klasifikácie podľa integrovaného sadzobníka Európskej únie (TARIC) a nebezpečenstva. Na komodity z tretích krajín sa môže súčasne vzťahovať dočasné zvýšenie počtu úradných kontrol a/alebo núdzové opatrenia (s výnimkou pozastavenia vstupu do Únie) pre viac ako jedno nebezpečenstvo.

Podľa článku 12 vykonávacieho nariadenia (EÚ) 2019/1793 sa vyžaduje, aby Komisia pravidelne preskúmavala zoznamy uvedené v prílohách v intervaloch nie dlhších ako šesť mesiacov so zreteľom na nové informácie týkajúce sa rizík a nedodržiavania predpisov. Bez ohľadu na pravidelné preskúmania sa v prípade možného rizika alebo v prípade, že existujú dôkazy o závažnom porušení agropotravinárskych právnych predpisov Únie, môže navyše v reakcii na bezprostredné riziká kedykoľvek uložiť ochranné opatrenie v rozsahu od stanovenia osobitných podmienok dovozu (zaradenie komodity do prílohy I alebo II) po pozastavenie vstupu do Únie (zaradenie do prílohy IIa).

Potrebné zmeny vykonávacieho nariadenia (EÚ) 2019/1793 sa prijímajú v súlade s postupom preskúmania uvedeným v článku 58 ods. 2 nariadenia (ES) č. 178/2002 a v článku 145 ods. 2 nariadenia (EÚ) 2017/625.

Prechodné obdobia môžu byť potrebné na to, aby sa umožnil vstup do Únie zásielok komodít, ktoré sa odoslali z krajiny pôvodu pred nadobudnutím účinnosti zmeny nariadenia. Takéto obdobia umožňujú prevádzkovateľom a tretím krajinám prispôsobiť sa požiadavkám stanoveným v nariadení, ktorým sa menia komodity uvedené v prílohách, a podľa potreby umožňujú príslušným orgánom tretích krajín organizačne pripraviť certifikačnú schému. Na základe miery rizika sa v určitých situáciách prechodné obdobie nemusí poskytnúť.

3. Kroky preskúmania v súlade s článkom 12 vykonávacieho nariadenia (EÚ) 2019/1793

3.1. Nebezpečenstvá zahrnuté vo vykonávacom nariadení (EÚ) 2019/1793

Komodity sa uvádzajú na základe kombinácie pôvod/číselný znak KN/nebezpečenstvo.

Zoznam nebezpečenstiev, ktoré môžu byť základom pre zvýšenie počtu úradných kontrol alebo pre zavedenie núdzových opatrení, uvedený vo vykonávacom nariadení (EÚ) 2019/1793 nie je vyčerpávajúci. Vykonávacie nariadenie v súčasnosti okrem iného zahŕňa tieto nebezpečenstvá:

a) mikrobiologické: salmonela;

b) chemické: i) kontaminanty: aflatoxíny, pentachlórfenol a dioxíny; ii) rezíduá pesticídov: rezíduá pesticídov uvedené v koordinovanom viacročnom kontrolnom programe Spoločenstva, ktorý prijala Komisia v súlade s článkom 29 ods. 2 nariadenia (ES) č. 396/2005 (4), a iné rezíduá pesticídov, napríklad amitrazu, nikotínu, tolfenpyradu, diafentiurónu, dikofolu, ditiokarbamátov, dinotefuránu, folpetu, prochlorazu, tiofanát-metylu, triforínu, acefátu, fentoátu, chlórbufamu, formetanátu, protiofosu, chinalfosu, karbofuránu, metrafenónu; iii) iné nebezpečenstvá: farbivá Sudan, rodamín B, siričitany, kyanid, etylénoxid.

Uvedený zoznam nebezpečenstiev sa v určitej fáze môže rozšíriť, a to v prípade, keď treba v súvislosti s konkrétnym nebezpečenstvom uviesť určité komodity z tretích krajín. Uvedený zoznam preto nie je vyčerpávajúci, v tomto nariadení sa uvádzajú len súčasné nebezpečenstvá.

3.2. Zhromažďovanie informácií

Ďalej sa opisujú zdroje informácií, získané informácie a referenčné obdobie zhromažďovania informácií pre jednotlivé komodity.

3.2.1 Zdroje informácií

Na zhromažďovanie informácií potrebných v súvislosti s posúdením možných zmien nariadenia (EÚ) 2019/1793 slúžia viaceré zdroje informácií:

a) informácie vymieňané medzi Komisiou a členskými štátmi – návrhy na zaradenie nových kombinácií výrobok/nebezpečenstvo do zoznamu, pripomienky, žiadosti o zmeny;

b) informácie prijaté od tretích krajín, opatrenia vykonané tretími krajinami na dosiahnutie súladu s relevantnými požiadavkami Únie;

c) informácie o kontrolách vykonaných Komisiou v tretích krajinách v súlade s článkom 120 nariadenia (EÚ) 2017/625 – správy o audite;

d) informácie od Európskeho úradu pre bezpečnosť potravín (EFSA);

e) záznamy o výsledkoch úradných kontrol v systéme TRACES-NT.

3.2.2 Informácie získané pre jednotlivé komodity

a) výsledok úradných kontrol vykonaných členskými štátmi v súvislosti s uvedenými komoditami, zaznamenaný v systéme TRACES-NT: i) celkový počet zásielok potravín a krmív neživočíšneho pôvodu dovezených do Únie; ii) celkový počet identifikačných a fyzických kontrol vykonaných príslušnými orgánmi členských štátov na zásielkach potravín a krmív neživočíšneho pôvodu dovezených do Únie; iii) celkový počet neuspokojivých výsledkov kontrol zistených počas fyzických kontrol (laboratórna analýza) v súvislosti s konkrétnym nebezpečenstvom, pre ktoré je daná komodita uvedená v zozname; iv) percentuálny podiel neuspokojivých výsledkov kontrol vzhľadom na počet identifikačných a fyzických kontrol vykonaných na zásielkach v súvislosti s konkrétnym nebezpečenstvom, v súvislosti s ktorým je daná komodita uvedená v zozname;

b) oznámenia o nedodržiavaní predpisov odoslané do systému rýchleho varovania pre potraviny a krmivá (RASFF) a do systému administratívnej pomoci a spolupráce (AAC) a do systémov AAC v oblasti potravinových podvodov: počet oznámení o zamietnutí vstupu na hranici v systéme RASFF a oznámení o nedodržiavaní predpisov v systéme AAC a oznámení o potravinových podvodoch v systéme AAC pre kombinácie pôvod/výrobok/nebezpečenstvo;

c) objemy obchodu pre dotknuté komodity uvádzané Eurostatom.

3.2.3 Referenčné obdobie pre zhromažďovanie informácií

Referenčné obdobie, v ktorom Komisia zhromažďuje informácie opísané v bode 3.2.2 pre jednotlivé komodity, zodpovedá úplnému polroku (v predchádzajúcom roku alebo počas toho istého roka) pred začatím nového postupu preskúmania. Referenčné obdobie (polrok) trvá od januára do júna a od júla do decembra určitého roka. S cieľom v plnej miere zaistiť informované rozhodnutie sa zohľadňuje novší vývoj a trendy v prípade, že sú relevantné v súvislosti s posudzovaním osobitných trendov. V prípade komodít, ktoré sa majú zaradiť do prílohy ako nové komodity, sa môžu zohľadniť informácie z niekoľkých polrokov.

3.3. Analýza informácií

3.3.1. Kroky postupu analýzy informácií

Postup pravidelného preskúmania začína zhromaždením relevantných informácií, ako sa opisuje v bode 3.2.3, a analýzou dostupných informácií. Výsledky analýzy, preskúmanie kombinácie pôvod/komodita/nebezpečenstvo a navrhované zmeny príloh sa prediskutujú s členskými štátmi v rámci pracovnej skupiny Stáleho výboru pre rastliny, zvieratá, potraviny a krmivá. Výsledky odsúhlasené s členskými štátmi sa predložia Stálemu výboru pre rastliny, zvieratá, potraviny a krmivá (5) s cieľom získať stanovisko členských štátov.

3.3.2. Úvahy týkajúce sa analýzy informácií

Počas posudzovania informácií zhromaždených v súvislosti s možnými zmenami nariadenia (EÚ) 2019/1793 sa zohľadňujú viaceré faktory.

Pri analýze sa vychádza zo všetkých informácií, ktoré sa podľa bodu 3.2.2 zhromaždili pre určitú komoditu. Uskutočňuje sa však individuálne posúdenie v závislosti od kombinácie pôvod/komodita/nebezpečenstvo. Konkrétne to znamená, že opatrenia sa môžu ponechať v platnosti aj v prípade, že došlo k zastaveniu skutočného obchodovania, pokiaľ neexistuje dôkaz o zlepšení riadenia rizika v súvislosti s príslušným nebezpečenstvom či nebezpečenstvom v mieste pôvodu komodity, a preto na základe dostupných informácií pretrváva riziko vývozu komodít, ktoré nie sú bezpečné, do Únie.

Medzi faktory, ktoré sa berú do úvahy, patria sezónne trendy obchodu, trendy z hľadiska času a objemy obchodu.

V prípade, že sa v tretej krajine zistí potenciálne systémový nedostatok, ktorý presahuje rámec zistení týkajúcich sa zodpovednosti jednotlivých prevádzkovateľov za dodržiavanie súladu ich vývozu s pravidlami Únie, a že členské štáty uvádzajú nedodržiavanie predpisov na úrovniach, ktoré sa významne nezlepšujú, zavádza sa harmonizovaná, odstupňovaná reakcia v závislosti od rozsahu problému a spôsobu jeho riadenia, ktorý možno predvídať:

a) zaradenie do zoznamu v prílohe I/zvýšenie frekvencie vykonávania kontrol výrobkov, ktoré sa už uvádzajú v prílohe I (opatrenie má vplyv na prevádzkovateľov, ktorí dovážajú do Únie zásielky potravín a krmív neživočíšneho pôvodu, a nepriamo na tretie krajiny);

b) zaradenie do zoznamu v prílohe II/ukladajú sa osobitné podmienky dovozu, ktorými sa zavádza osobitná zodpovednosť príslušných orgánov vyvážajúcich tretích krajín, a to prostredníctvom povinnosti, aby tieto orgány vykonávali skúšky v mieste pôvodu a potvrdzovali súlad zásielok s pravidlami Únie;

c) zaradenie do zoznamu v prílohe IIa/v prípade, že potraviny a krmivá neživočíšneho pôvodu dovážané do Únie predstavujú závažné riziko pre ľudské zdravie, zdravie zvierat alebo životné prostredie, môže sa ako najprísnejšie opatrenie uložiť pozastavenie vstupu, a to vzhľadom na vážne/opakované zdravotné nedostatky a/alebo nevyriešené systémové nedostatky.

3.4. Možné zmeny vyplývajúce z analýzy informácií

Pri rozhodnutiach v súvislosti s jednotlivými komoditami sa vychádza z analýz informácií a z diskusií s členskými štátmi počas zasadnutí pracovnej skupiny o dočasných opatreniach týkajúcich sa potravín a krmív neživočíšneho pôvodu. Rozhodnutie sa prijíma podľa konkrétneho prípadu pre jednotlivé komodity, pričom sa berie do úvahy viacfaktorová kombinácia nebezpečenstva, frekvencie nedodržiavania predpisov, objemov obchodu, rozsahu problému a prognózy jeho uspokojivého riešenia.

Možné rozhodnutia týkajúce sa zmeny príloh k nariadeniu (EÚ) 2019/1793 sú tieto:

a) zaradenie komodity do prílohy;

b) vypustenie komodity z prílohy;

c) vypustenie komodity z jednej prílohy a jej presunutie do inej prílohy;

d) zmeny frekvencie identifikačných a fyzických kontrol, ktoré sa vyžadujú pri vstupe do Únie: zvýšenie alebo zníženie. Frekvencie sa stanovujú na úrovni 5 %, 10 %, 20 %, 30 % a 50 %. Frekvencia identifikačných a fyzických kontrol sa môže v jednotlivých prípadoch líšiť na základe kombinácie viacerých faktorov opísaných v bodoch 3.1 a 3.2 a po dohode s členskými štátmi počas zasadnutí pracovnej skupiny.

3.5. Postup

Návrh pozmeňujúceho aktu vypracovaný na základe analýzy informácií a výsledku diskusií s členskými štátmi počas zasadnutí pracovnej skupiny sa predloží Stálemu výboru pre rastliny, zvieratá, potraviny a krmivá, ktorý vydá stanovisko. Po získaní súhlasného stanoviska prostredníctvom hlasovania Stáleho výboru pre rastliny, zvieratá, potraviny a krmivá Komisia prijme návrh pozmeňujúceho aktu a zverejní ho v Úradnom vestníku Európskej únie. V období medzi získaním súhlasného stanoviska Stáleho výboru pre rastliny, zvieratá, potraviny a krmivá a prijatím návrhu pozmeňujúceho aktu Komisiou Komisia listom informuje tretiu krajinu o predpokladaných zmenách (napr. zaradenie do príloh/vypustenie z príloh, zmeny frekvencie identifikačných a fyzických kontrol) týkajúcich sa komodít uvedených v prílohách k návrhu pozmeňujúceho aktu. Po zverejnení v Úradnom vestníku Európskej únie Únia predloží Svetovej obchodnej organizácii (WTO) sanitárne a rastlinolekárske oznámenie.

4. Slovník

AAC Systém administratívnej pomoci a spolupráce (AAC) je systém vytvorený a spravovaný Komisiou, v rámci ktorého si členovia siete Únie pre potravinové podvody vymieňajú informácie. Členský štát sa môže obrátiť na príslušné orgány iného členského štátu a bezpečným spôsobom si s nimi vymieňať informácie, ktoré môžu viesť k správnym opatrenia, správnym sankciám alebo súdnym konaniam. V roku 2020 bol úplne začlenený do systému rýchleho varovania pre potraviny a krmivá (iRASFF). Súlad Súlad s pravidlami uvedenými v článku 1 ods. 2 nariadenia (EÚ) 2017/625. Číselný znak KN Číselný znak kombinovanej nomenklatúry (číselný znak KN) je nástroj na klasifikovanie tovaru zriadený s cieľom splniť požiadavky Spoločného colného sadzobníka a štatistík zahraničného obchodu Únie. Používa sa hlavne pri ohlasovaní tovaru colným orgánom v Únii a určuje sa ním, ktorá sadzba cla sa uplatňuje. Zodpovedá nomenklatúre tovaru, ako sa uvádza v prílohe I k nariadeniu Rady (EHS) č. 2658/87. Zahŕňa nomenklatúru harmonizovaného systému. Klasifikácia TARIC Zodpovedá integrovanému sadzobníku Únie na základe kombinovanej nomenklatúry. Okrem iného zahŕňa doplnkové triedenie označované ako „podpoložky Taric-u“, ktoré sú potrebné na opis tovaru v súlade s osobitnými opatreniami Únie, a colné sadzby a iné uplatňované poplatky, ako sa vymedzuje v článku 2 nariadeniu Rady (EHS) č. 2658/87. Zásielka Predstavuje určité množstvo tovaru, na ktorý sa vzťahuje ten istý úradný certifikát, úradné potvrdenie alebo iný doklad a ktorý sa prepravuje tým istým dopravným prostriedkom a pochádza z toho istého územia alebo tretej krajiny a je, s výnimkou tovaru, na ktorý sa vzťahujú pravidlá uvedené v článku 1 ods. 2 písm. g) nariadenia (EÚ) 2017/625, rovnakého typu, triedy alebo opisu, ako sa vymedzuje v článku 3 bode 37 nariadenia (EÚ) 2017/625. EFSA Európsky úrad pre bezpečnosť potravín (EFSA) je európska agentúra, ktorú Únia zriadila v roku 2002 nariadením (ES) č. 178/2002. Zodpovedá sa posudzovanie rizík v celom potravinovom reťazci a za poskytovanie nezávislého vedeckého poradenstva osobám s rozhodovacou právomocou v oblasti regulácie bezpečnosti potravín v Únii. Pôsobí nezávisle od európskych legislatívnych a výkonných inštitúcií (Komisie, Rady a Európskeho parlamentu), ako aj od členských štátov Únie. Vstup do Únie Uvedenie tovaru na jedno z území uvedených v prílohe I k nariadeniu (EÚ) 2017/625 z území, ktoré sa nachádzajú mimo týchto území, ako sa vymedzuje v článku 3 bode 40 uvedeného nariadenia. EÚ Európska únia EUROSTAT Eurostat je štatistický úrad Únie. Koordinuje štatistické činnosti na úrovni Únie a poskytuje vysokokvalitné štatistiky a údaje týkajúce sa Únie. Potraviny a krmivá neživočíšneho pôvodu Výraz „potraviny a krmivá neživočíšneho pôvodu“ sa vzťahuje na „potraviny“, čo znamená akékoľvek látky alebo výrobky, či už spracované, čiastočne spracované alebo nespracované, ktoré sú určené na ľudskú spotrebu alebo o ktorých sa predpokladá, že sú na ňu určené, ako sa vymedzuje v článku 2 nariadenia (ES) č. 178/2002, a na „krmivá“, čo znamená akékoľvek látky alebo výrobky vrátane prídavných látok, spracované, čiastočne spracované alebo nespracované, určené na používanie na kŕmenie zvierat orálnou cestou, ako sa vymedzuje v článku 3 bode 4 nariadenia (ES) č. 178/2002, ktoré sú rastlinného pôvodu (napríklad ovocie a zelenina, koreniny, čaj) alebo iného neživočíšneho pôvodu, napríklad minerály (soľ). Nebezpečenstvo Akýkoľvek činiteľ alebo stav, ktorý môže mať nepriaznivý účinok na zdravie ľudí, zvierat alebo rastlín, na dobré životné podmienky zvierat alebo na životné prostredie, ako sa vymedzuje v článku 3 bode 23 nariadenia (EÚ) 2017/625. Dovoz potravín a krmív Dovoz potravín a krmív sa vzťahuje na potraviny a krmivá neživočíšneho pôvodu, ktoré nepochádzajú z Únie a sú určené na uvedenie na trh Únie alebo sú určené na súkromné použitie alebo súkromnú spotrebu v rámci colného územia Únie. Úradné kontroly V článku 2 ods. 1 nariadenia (EÚ) 2017/625 sa úradné kontroly vymedzujú ako činnosti, ktoré vykonávajú príslušné orgány, alebo delegované orgány alebo fyzické osoby, na ktoré boli v súlade s nariadením (EÚ) 2017/625 delegované určité úlohy úradných kontrol na overenie a) toho, či prevádzkovatelia dodržiavajú uvedené nariadenie a pravidlá uvedené v článku 1 ods. 2, a b) toho, či zvieratá alebo tovar spĺňajú požiadavky stanovené v pravidlách uvedených v článku 1 ods. 2 vrátane pravidiel týkajúcich sa vydania úradného certifikátu alebo úradného potvrdenia. Ú. v. EÚ Úradný vestník Európskej únie je evidenčným vestníkom Európskej únie. Stály výbor pre rastliny, zvieratá, potraviny a krmivá (PAFF) Stály výbor pre rastliny, zvieratá, potraviny a krmivá tvoria zástupcovia všetkých členských štátov a predsedá mu zástupca Komisie, pričom zohráva kľúčovú úlohu pri zaistení praktických a účinných opatrení Únie v oblasti bezpečnosti potravín a krmív, zdravia a dobrých životných podmienok zvierat a zdravia rastlín. Poskytuje stanoviská k návrhom opatrení, ktoré Komisia zamýšľa prijať. Mandát Stáleho výboru pre rastliny, zvieratá, potraviny a krmivá zahŕňa celý potravinový dodávateľský reťazec – od otázok zdravia zvierat na farme po výrobok na stole spotrebiteľa – s cieľom pomáhať Únii účinne sa zaoberať zdravotnými rizikami v každom štádiu výrobného reťazca. Umiestnenie na trh Umiestnenie na trh sa vymedzuje v článku 3 bode 8 nariadenia (ES) č. 178/2002 ako skladovanie, uchovávanie potravín alebo krmív na účely predaja vrátane ponúkania na predaj alebo akákoľvek iná forma prevodu, či už bezplatná alebo nie, a predaj, distribúcia a iné formy prevodu samy o sebe. RASFF Systém rýchleho varovania pre potraviny a krmivá (RASFF) sa stanovuje v článku 50 nariadenia (ES) č. 178/2002 ako systém rýchleho varovania na oznamovanie priameho alebo nepriameho rizika pre ľudské zdravie pochádzajúceho z potravín alebo krmív a predstavuje spoluprácu zahŕňajúcu členské štáty Únie, Komisiu ako člena a správcu systému a Európsky úrad pre bezpečnosť potravín. Zahŕňa aj štáty Európskeho združenia voľného obchodu (EZVO) a Dozorný úrad EZVO. V článku 2 vykonávacieho nariadenia Komisie (EÚ) 2019/1715 sa vymedzujú rôzne druhy oznámení. V uvedenom nariadení sa stanovujú aj vykonávacie opatrenia na účinné fungovanie RASFF. Oznámenia RASFF označené ako oznámenia o zamietnutí na hraničnom priechode sa týkajú zásielok potravín, krmív alebo materiálov prichádzajúcich do styku s potravinami, v prípade ktorých príslušný orgán na hraničnom priechode v rámci Únie zamietol vstup do Únie z dôvodu rizika pre zdravie ľudí, zvierat alebo pre životné prostredie. Riziko Funkcia pravdepodobnosti nepriaznivého vplyvu na zdravie ľudí, zvierat alebo rastlín, na dobré životné podmienky zvierat alebo na životné prostredie v dôsledku nebezpečenstva a závažnosti tohto pôsobenia, ako sa vymedzuje v článku 3 bode 24 nariadenia (EÚ) 2017/625. SPS sanitárne a rastlinolekárske TRACES-NT Obchodný kontrolný a expertný systém (TRACES) je viacjazyčná online platforma Komisie pre sanitárne a rastlinolekárske osvedčovanie, ktorá slúži na podporu dovozu zvierat, produktov živočíšneho pôvodu, potravín a krmív neživočíšneho pôvodu a rastlín do Únie, ako aj obchodu v rámci Únie a na podporu vývozu zvierat a určitých produktov živočíšneho pôvodu z Únie. Nové vydanie nástroja s názvom TRACES-NT (TRACES – nová technológia) obsahuje postupy elektronického osvedčovania, ktoré umožňujú príslušným orgánom Únie a tretích krajín digitálne pečiatkovať úradné dokumenty a osvedčenia alebo podpisovať rozhodnutia o zásielkach, vďaka čomu je používanie osvedčovania v papierovej podobe prekonané. WTO Svetová obchodná organizácia (WTO) sa zaoberá celosvetovými pravidlami obchodovania medzi národmi. Jej hlavnou funkciou je zabezpečiť, aby obchodné toky boli v čo najväčšej miere plynulé, predvídateľné a slobodné. V rámci WTO sa v Dohode o uplatňovaní sanitárnych a fytosanitárnych opatrení uvádza, že štáty by mali oznamovať zmeny svojich sanitárnych a fytosanitárnych opatrení. Sanitárne alebo fytosanitárne opatrenia sú opatrenie uplatňované i) na ochranu života alebo zdravia ľudí alebo zvierat pred rizikami vyplývajúcimi z prísad, kontaminátov, toxínov alebo organizmov v potravinách, nápojoch alebo v krmivách zapríčiňujúcich choroby; ii) na ochranu života alebo zdravia ľudí pred rizikami vyplývajúcimi z chorôb prenášaných zvieratami, rastlinami alebo výrobkami z nich, alebo z výskytu, usadenia, rozšírenia škodcov; iii) na ochranu života a zdravia zvierat alebo rastlín pred rizikami vyplývajúcimi z výskytu, usadenia alebo rozšírenia škodcov, chorôb, organizmov prenášajúcich choroby alebo organizmov spôsobujúcich choroby alebo iv) na zabránenie alebo na obmedzenie ostatných škôd vyplývajúcich z výskytu, usadenia alebo rozšírenia škodcov. V dohode sa uvádza: „Sanitárne alebo fytosanitárne opatrenia zahŕňajú všetky príslušné zákony, vyhlášky, nariadenia, predpisy a postupy zahŕňajúce okrem iného kritériá týkajúce sa konečného výrobku, spracovateľské a výrobné metódy, skúšky, inšpekcie, certifikačné a schvaľovacie postupy, zaobchádzanie v karanténe vrátane príslušných predpisov týkajúcich sa dopravy zvierat, rastlín alebo materiálov nevyhnutných na ich prežitie počas dopravy, ustanovenia o príslušných štatistických metódach, postupoch pri odbere vzoriek a metódach odhadu rizík a predpisy o obaloch a označovaní, ktoré sú v priamom vzťahu k nezávadnosti potravín.“ Na základe Dohody o uplatňovaní sanitárnych a fytosanitárnych opatrení sa vyžaduje, aby krajiny oznamovali WTO navrhované nové sanitárne a fytosanitárne predpisy alebo zmeny existujúcich predpisov, ak i) neexistuje medzinárodná norma, smernica alebo odporúčanie alebo ii) obsah navrhnutého sanitárneho alebo fytosanitárneho predpisu sa v podstatných veciach nezhoduje s obsahom medzinárodnej normy, smernice alebo odporúčania a v oboch prípadoch, ak iii) predpis môže mať významný vplyv na obchod ostatných krajín.

(1) Vykonávacie nariadenie Komisie (EÚ) 2019/1793 z 22. októbra 2019 o dočasnom zvýšení počtu úradných kontrol a núdzových opatreniach týkajúcich sa vstupu určitých druhov tovaru z tretích krajín, ktoré vykonávajú nariadenia Európskeho parlamentu a Rady (EÚ) 2017/625 a (ES) č. 178/2002, do Únie (Ú. v. EÚ L 277, 29.10.2019, s. 89).

(2) Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).

(3) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(4) Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).

(5) Výbory Stáleho výboru pre rastliny, zvieratá, potraviny a krmivá (europa.eu).